**KLUB PODJETNIKOV ZLATOROG CELJE**

**Pravilnik o Priznanju Kluba podjetnikov Zlatorog Celje**

**za** **najbolj aktivne in prizadevne člane kluba**

1.

Klub podjetnikov ZLATOROG Celje (v nadaljevanju klub) podeljuje Priznanje za najbolj aktivne in prizadevne člane kluba.

Priznanje se podeli enkrat v aktualnem mandatu predsednika kluba, načeloma v zadnjem letu mandata, članom, ki so v preteklem obdobju bili najbolj aktivni in prizadevni v delovanju kluba in ki so skrbeli za dvig ugleda kluba.

2.

PREJEMNIK NAGRADE

Priznanje je namenjeno članom kluba (v nadaljevanju: kandidatom) kot visoko priznanje za izjemno marketinško ter organizacijsko delo in trajni razvoj kluba.  
Nagrajenci prejmejo Priznanje v obliki posebnih listin oziroma plaket.

3.

Priznanje se podeli na plenumu, letni skupščini kluba v zadnjem letu mandata predsednika. V primeru, da bi iz kateregakoli razloga posamezni predsednik predčasno končal mandat, se Priznanje podeli na prvem naslednjem plenumu v mandatu novega predsednika kluba.

4.

KOMISIJA ZA PRIZNANJA

Dosežke kandidatov ocenjuje in o podelitvi Priznanja odloča Forum kluba za najaktivnejše in prizadevnejše člane kluba. Forum kluba imenuje Komisijo. Komisija ima pet članov in opravlja administrativno delo v zvezi s postopkom podelitve nagrade. O svojem delu poroča Forumu kluba. Komisija ima mandat tri leta. Po prenehanju mandata posameznemu članu komisije Forum kluba določi novega člana komisije.

Komisija se sestane po potrebi. Na sestanku pregleda prispele predloge za Priznanja, oziroma beleži aktivnosti in prizadevanja posameznih članov kluba, ki so potencialni kandidati za Priznanje. Komisija za podeljevanje priznanj pripravi predlog nagrajencev, ki ga predstavi Forumu kluba.

5.

RAZPIS NAGRADE

Komisija z razpisom na spletni strani kluba in v drugih občilih povabi k podajanju predlogov. V razpisu navede namen Priznanja, pogoje in merila za nagrado in opredeli, kdo lahko poda predlog, kakšno dokumentacijo je potrebno predložiti in rok, do katerega sprejema dokumentirane predloge.

6.

PREDLAGATELJ

Predlog za podelitev Priznanja lahko podajo člani kluba, gospodarske družbe in njihove oblike povezovanja, kot tudi poslovni partnerji in institucije z referencami za presojanje odličnosti gospodarskih subjektov, pa tudi fizične osebe. Predlog lahko poda tudi sama komisija.

7.

MERILA ZA NAGRADO

Pogoji za obravnavo predlogov za podelitev Priznanja so:

* dolgoletno prizadevno in požrtvovalno delo člana kluba
* prispevek h krepitvi in razvoju kluba ter izrednemu uspehu delovanja kluba
* prispevek k pomembnim uspehom delovanja kluba
* prispevek k uspešnemu delovanju kluba
* prispevek za enkratni izredni uspeh, ki ga je kandidat dosegel za kvalitetnejše delo kluba
* prispevek, ki je imel večji odmev v javnosti in s tem tudi za večjo promocijo kluba

8.

Forum pri oceni predlogov in izbiri nagrajencev upošteva zlasti:

* prisotnost na dogodkih kluba
* odmevnost prispevka kandidata v javnosti
* pomen prispevka kandidata za promocijo kluba
* kolegialnost, povezovanje med člani

9.

POSTOPKI OCENJEVANJA

Ocenjevanje posameznih predlogov je zaupno. Forum kluba do podelitve Priznanj ne daje obvestil o svojem delu, povezanim s Priznanji, razen tedaj, ko zaradi nepopolne dokumentacije ali prepozno prispelih predlogov preneha obravnavati posamezni predlog, o čemer pisno obvesti predlagatelja.

Ob dokončni izbiri nagrajencev obvesti Komisija o svoji odločitvi nagrajence in njihove sodelavce zaradi predhodnih priprav na podelitev Priznanj.

10.

EVIDENCA PREJEMNIKOV PRIZNANJ

Klub vodi evidenco o podeljenih priznanjih z naslednjimi podatki:

• ime in priimek prejemnika;

• naslov;

• članstvo v klubu;

• vrsta in številka podeljenega priznanja;

• organ, ki je sprejel sklep;

• številka in datum sklepa o podelitvi.

Evidenco iz prejšnjega odstavka vodi v elektronski obliki generalni sekretar kluba.

11.

KONČNE DOLOČBE

Ta pravilnik prične veljati, ko ga sprejme plenum.

Predsednik kluba

Franc Preložnik

V Celju, 15. maj 2019